Alfred Nobel

Alfred Bernhard Nobel (1833–1896) var en svensk kjemiker, ingeniør, oppfinner og filantrop som innstiftet Nobelprisen ved en testamentarisk gave.

 Familiebakgrunn 
Alfred Nobel var tipptippoldebarn av Olof Rudbeck d.e., men Nobel-slektens stamfar var storbonden Olof i Östra Nöbbelöv i Österlen. Olofs sønn Petter ble født mot slutten av 1600-tallet mens Skåne, som da var svensk område, fortsatt ble styrt etter den skånske lov. Petter Olofsson fra Nöbbele tok sin eksamen i Uppsala, latiniserte «fra Nöbbele» til Petrus Nobelius, ble sorenskriver (häradshövding) og giftet seg med Rudbecks datter Wendela (1668–1710). Wendela Rudbeck og hennes søster Johanna utførte tegninger og akvareller med blomster til farens bok Campus Elysii («de elyseiske marker»);Campus Elysii, trykt i 1701 Wendelas illustrasjoner er signert «W.R.» Hennes og Petrus' sønnesønn het Immanuel Olai Nobelius (1757–1839), men forkortet en gang i 1780-årene etternavnet til Nobel.Helmer Lång: Nobelprisen i litteratur 1901–85 (s. 13), Den norske bokklubben, 1986, ISBN 82-525-1392-6 Han var Alfred Nobels farfar. 

 Tidligere år og utdannelse 
Immanuels sønn, Alfreds far Immanuel Nobel d.y. (1801–1872), utdannet seg til arkitekt, men etter en konkurs i 1837 var familien så fattig at sønnen Alfred måtte selge fyrstikker på gaten som supplement til sin mors inntekter av en melke- og grønnsakbutikk. Men så inviterte tsaren Immanuel til St. Petersburg for å bygge en fabrikk for miner. Snart fikk han ry som Russlands fremste maskiningeniør, da hans virke bidro til at festningene Kronstadt og Sveaborg klarte seg mot angrep i Krimkrigen. Eldstesønnen, Alfreds storebror Robert, stod for mineleggingen av Finskebukten.Helmer Lång: Nobelprisen i litteratur 1901–85 (s. 14)

Alfred Nobel var tredje sønn, og åtte år da familien flyttet til St. Petersburg, hvor faren hadde startet sin fabrikk noen år tidligere. Han gikk ikke på skole, men fikk privatundervisning av gode lærere. Snart behersket han fire fremmedspråk (russisk, engelsk, tysk og fransk), og viste store evner i kjemi.

 Oppfinner og forretningsmann 
I 1863 flyttet han tilbake til Sverige og begynte å arbeide som kjemiker ved farens verksted i Heleneborg«Heleneborg» etter eksplosjonen i 1864 på Södermalm. Han videreutviklet sprengstoffet glyserolnitrat (nitroglyserin) og startet industriell produksjon av dette i 1864. I 1867 fikk han patent på en type sprengstoff han ga navnet dynamitt, etter å ha funnet opp dette året før. Denne oppfinnelsen fikk stor betydning for anleggsvirksomhet i mange land og la grunnlaget for Nobels store formue. Den opprinnelige form for dynamitt ble etter hvert erstattet av gelatin-dynamitten, som var sikrere å behandle. Også i denne utvikling spilte Nobel en viktig rolle.
Som oppfinner stod Alfred Nobel for 355 patenter.
 Testamentet og Nobelprisen 
I 1895 testamenterte Alfred Nobel det meste av sin formue til et fond hvor inntektene skulle deles ut som priser til dem som hvert år hadde gjort menneskeheten den største nytte – nobelprisene. I sitt testamente etterlot Nobel ingen forklaring på hvorfor fredsprisen, i motsetning til de andre nobelprisene, skulle utdeles av en norsk komité.

Ifølge The Oxford International Encyclopedia of Peace, er fredsprisen den mest prestisjefulle utmerkelsen i verden.

 Referanser 

 Litteratur 
 «Nobel, Alfred Bernhard» i Encyclopædia Britannica, 1911-utgaven
 Schück, H og Sohlman, R., (1929). The Life of Alfred Nobel. London: William Heineman Ltd.
 Alfred Nobel US Patent No 78,317, datert 26. mai 1868
 Evlanoff, M. og Fluor, M. Alfred Nobel – The Loneliest Millionaire. Los Angeles, Ward Ritchie Press, 1969.
 Sohlman, R. The Legacy of Alfred Nobel, oversatt av Schubert E. London: The Bodley Head, 1983 (svensk original: Ett Testamente, publisert 1950).
 Jorpes, J.E. «Alfred Nobel». British Medical Journal, 3. januar 1959, 1(5113): 1–6.
 Sri Kantha, S. Alfred «Nobel's unusual creativity; an analysis». Medical Hypotheses, april 1999; 53(4): 338–344.
 Sri Kantha, S. «Could nitroglycerine poisoning be the cause of Alfred Nobel's anginal pains and premature death?» Medical Hypotheses, 1997; 49: 303–306.

 Eksterne lenker 

 Alfred Nobel’s life
 Alfred Nobel – Oppfinner, forretningsmann, fredsvenn 
 Alfred Bernhard Nobel
 Alfred Nobel og Nobel-prisene
 The Nobels in Baku in Azerbaijan International, Vol 10.2 (Summer 2002), 56–59.
 The Nobel Prize in Postage Stamps


Kategori:Svenske kjemikere
Kategori:Svenske forretningsfolk
Kategori:Svenske oppfinnere
Kategori:Svenske ingeniører
Kategori:Filantroper
Kategori:Personer fra Stockholm